Date: 1492
Issuing place: Åbo
Country: Suomi
Language: saksa
Document type: Kaupungit, Kirjeet

Jwe ersamen vnde vorsychtyghen wysen manne vnde heren borgermester vnde raetmanne der stat Dansyke, onsen besunderlygen ghunstygen goden frunde, doe wy borger mester vnde ratmanne der stat Abo nae onsen fruntliken grote myt vor moges alles godes wytlyken vnde apen baer betugende jn vnde myt dessen breue, dat vor ons gewesen hebben, dar wy seten jn syttenden stoels des rades, Bente Mychelson schypper vnde Olef, syn mede komppen, beyde onse mede borghers, vnde hebben syck beklaget, dat se hebben jn jwer stat Dansyke ghekoeft op den vorghangen Dommenych nae daten des breues van den ersamen Mychgel Gulden, jwe medeborger, vij last soltes, elke last vor xviij merch, welkeer solt se en doe vornoghende vnde betaelden. Soe dyt ghescheen was, soe ghyngen se jnt syn schyp, soe mysduchte em an den hopen, dat dar gene vij last mochte wesen, we[n]te de hope seer klene to was; des se syck tor stunt beklageden jegen eren koeppman Mychgel, des he nych neen seghen kan; dar he en wedder op antworde, se hedden vij last soltes entfangen nae synen besten, dat se syck to freden geuen, welkeer woerde se laueden, vnde ghyngen dar op to segel vnde van Gades wegen wol auer ghekomen; soe hebben se dyt solt vt dem scheppe gemeten myt tonnen nae older waenheyt, vnde en gheweghen last soltes to Danske in jwer stat holt jn onser stat xvj tonnen; soe is van den solte, se jn hebben ghehat, men v last af gheworden, xvj tonnen vor de last, vnde dar js ock anders gheen loes solt jn gewesen, vnde se hebben de tonnen gestreken vnde nycht ghestot. Soe beklaget syck de vor screuen Bente vnde syn komppaen Olef, dat se an den solte myssen ij last soltes; ofte de vor gescreuen Mychgel wolde segen, de schipper mochte wol schaden hebben ghehat van onderstallych wegen edder van bauen edder qwade hande, de et em entfremmet hedden, dat et soe nycht scheen js; soe heft de schipper myt synen kynderen vor onsen syttende stoels des rades vnde hebben dat jn den hylgen ghesworen myt op gerychtende fyngeren, dat se van den solte nycht enfremet hebben vnde dat et solt ock genen schaden heft gehat, dar syck af mach vormynderon. Soe heft de sulueste schypper tor meer tugenysse der waerheyt vor ons gehat, soe vor gescreuen steet, Peter Synesson, Jacopp Beerkopp, Olef Moeyson, Hans Nyelson, onse mede borgers, de doe myt em op weren och geswaren, dat et solt heft genen schaden hat, dar syck mochte af vormynderen; noch heft he onse stat dreger vor ons gehat vnde hebben dat getuget by den ede, se der stat gedaen hebben, dat se nycht meer solten vt den scheppe meten hebben dan v last, xvj tonnen vor de last. Hyr wmme wy jw ersamen vnde vorsychtygen leuen heren desse sake wyllen erkennen woer dat gebreck macht wesen vnde helpen onsen borger Nyels Anderson wolmechtych he desse sake mogen on scheden op dat he moge wedder jnt lant komen; worschulde wy vnde juwer ersamhede Gode beualen wyllych jn ankomt der waerheyt myt onsen sygnet vorsegelt. Gegeuen to Abo op sunte Mychgeel auent jn den twennesten jaer. Rathmanne [to] Abo. Adress: Dem ersamen vnde wolwyesen heren borgermestere vnde rathmannen der stat Dansike, onsen goden fruntden.